Milan Kapusta

Ing. Milan Kapusta, CSc. (* 18. jún 1945, Tovarníky  – † 17. september 1995, Yellowstonský národný park, USA) bol slovenský lesný inžinier, ekológ a environmentalista. Bol kľúčovou osobnosťou pri založení Chránenej krajinnej oblasti (CHKO) Štiavnické vrchy v roku 1979 a pôsobil ako jej prvý riaditeľ.

Považuje sa za priekopníka modernej ochrany prírody na Slovensku. Významne sa podieľal na zápise Banskej Štiavnice a technických pamiatok v jej okolí do zoznamu UNESCO. V medzinárodnom kontexte bol známy ako zakladateľ programu Global ReLeaf (Globálne znovu ozeleňovanie) na Slovensku.

 Životopis a vedecká činnosť 
Narodil sa v Tovarníkoch (okres Topoľčany). V rokoch 1960 až 1964 študoval na Strednej lesníckej škole v Banskej Štiavnici. Vysokoškolské štúdium na Lesníckej fakulte Vysokej školy lesníckej a drevárskej (dnes Technická univerzita vo Zvolene) ukončil v roku 1969 s červeným diplomom.

Pôsobil vo Výskumnej stanici v Banskej Štiavnici, ktorá bola súčasťou Ústavu biológie krajiny SAV (predchodca dnešného Ústavu krajinnej ekológie SAV). Vedeckú hodnosť kandidáta vied (CSc.) získal v roku 1978 prácou zameranou na fytoindikáciu arzénu v oblasti Hornej Nitry. Touto prácou odhalil rozsiahle znečistenie životného prostredia ťažkými kovmi; kvôli politickej citlivosti za čias totality nebola verejne publikovaná. Od roku 2013 je súčasťou medzinárodného informačného systému AGRIS (FAO).

 Pôsobenie v ochrane prírody 
Stál pri zrode CHKO Štiavnické vrchy (vyhlásená v roku 1979) a v rokoch 19801991 bol jej prvým riaditeľom. V roku 1980 založil Základnú organizáciu Slovenského zväzu ochrancov prírody a krajiny (ZO SZOPK) Sitno Banská Štiavnica.

V lokalite Deberča (Čajkov v okrese Levice) vybudoval terénnu základňu, ktorá pomohla zachrániť 109 hektárov historických tufových viníc pred plánovanou technickou úpravou pôdy v roku 1983.Čajkov spomína a ďakuje 1276 – 2001. Monografia obce, 2001, ISBN 80-968633-5-5 Presadil tiež zápis Banskej Štiavnice do zoznamu UNESCO (1993).

V roku 1994 založil Nadáciu Global ReLeaf na Slovensku, čím priniesol program amerického združenia American Forests zameraný na výsadbu stromov a boj proti klimatickej zmene.

 Úmrtie a odkaz 
Tragicky zahynul 17. septembra 1995 v Yellowstonskom národnom parku v USA. Pochovaný je v Banskej Štiavnici na Panskom cintoríne.

Na jeho počesť bol po ňom premenovaný náučný chodník v Štiavnických vrchoch (Náučný chodník Milana Kapustu po žile Terézia). V roku 1996 mu mesto Banská Štiavnica udelilo Výročnú cenu mesta In memoriam.

 Publikácie (výber) 
 KAPUSTA, M. Aktuálne otázky ochrany lesov v SSR. In: Lesnícky časopis, 33, 1987, s. 7980.
 KAPUSTA, M. Historické zdôvodnenie vyhlásenia CHKO Štiavnické vrchy. In: Správa Chránených Území Slovenskej republiky, 1993, s. 6568.
 KAPUSTA, M. Program Global Releaf. In: Životné prostredie, 28, 1994, s. 266267.

 Referencie 

 Externé odkazy 
 Milan Kapusta v databáze Osobnosti botaniky na Slovensku Botanického ústavu SAV
 Informácie o náučnom chodníku

Kategória:Osobnosti z Tovarník
Kategória:Slovenskí lesní inžinieri
Kategória:Slovenskí ekológovia
Kategória:Slovenskí environmentalisti
Kategória:Pracovníci Slovenskej akadémie vied
Kategória:Absolventi Lesníckej fakulty Technickej univerzity vo Zvolene